
CYPW4010: Aseiniad 2, rhan 4 – llythyron yn ymwneud â hela

Llythyr 1: Rachel Evans, Cyfarwyddydd Cynghrair Cefn Gwlad

Mae’r Ddeddf Hela yn un llawn pwyntiau technegol ac nid yw wedi cyfrannu at les anifeiliaid. Mae wedi cael ei beirniadu’n hallt gan yr heddlu, barnwyr a gwleidyddion. Ni ddylai ASau wastraffu amser gan ddadlau’r ddeddf – mae materion pwysicach i’w datrys a dylid diddymu y Ddeddf cyn gynted â phosib.

Llythyr 2: David Petersen, Cadeirydd Cymorth Anifeiliad Gorllewin Cymru

Mae’r Ddeddf Hela wedi bod yn llwyddiant mawr, gyda dros 400 o erlyniadau. Cred y mwyafrif o’r boblogaeth a gwleidyddion fod hela’n anwar. 

Sefydlwyd Cynghrair Cefn Gwlad i gefnogi hela. Mae ei chyn-brif weithredwr, Simon Hart AS, yn sôn am fawr ddim arall na diddymu’r Ddeddf. Ni ddylai ASau flaenoriaethu materion hela ar ein traul. 

Llythyr 3: Ms S Williams, Caerfyrddin

Nid yw’n wir bod Simon Hart yn sôn am hela drwy’r amser – Mr Petersen sy’n gwneud hyn! Trafoda’r ddau o’n ASau lleol ystod eang o faterion – yn aml o safbwyntiau gwahanol, ond cytunant ar y Ddeddf Hela. Ail-etholwyd y ddau ohonynt yn rhwydd oherwydd eu hygrededd a’u hymroddiad. Dylai Mr Petersen gael ei ffeithiau’n iawn!

Llythyr 4: Graham Goddard, Cydweli

Honna Ms Williams fod ein ASau lleol o’r un farn am hela – nid yw hynny’n wir. Mae Mr Hart o blaid hela â chŵn; hoffai Mr Edwards i Gymru ddilyn yr un polisi â’r Alban, lle caniateir saethu llwynogod. Mae’n llai creulon a chefnoga Cymdeithas yr Alban er Atal Creulondeb i Anifeiliaid y dull hwn.

Llythyr 5: John Davies, drwy e-bost

Mae’r Torïaid yn mynd â ni yn ôl i’r Oes Fictorianaidd. Nid wyf yn actifydd hawliau anifeiliaid ond ni ddeallaf beth mae hyddod, ceirw ac ysgyfarnogod yn ei wneud i haeddu cael eu llarpio gan gŵn. Os yw llwynogod yn blâu, gellir eu rheoli yn fwy trugarog ac effeithiol drwy ddefnyddio saethwyr proffesiynol.

